nyheter

Natt til 16. oktober åpner skatteetaten for søk i skattelistene for inntektsåret 2014. Men som du sikkert husker fra i fjor, så er det ikke fritt fram for å sjekke inntekten til naboen.

Blir logget

Alle som ønsker innsyn i skattelistene må logge seg inn og identifisere seg gjennom MinID eller BankID. Dette gjør at de du søker opp kan se hvem som har vært inne og sett på tallene. Denne endringen skjedde etter at Stortinget fremmet forslaget for å verne om privatlivets fred.

– Stortinget besluttet i 2013 at det skal logges hvem som søker i skattelistene. Det betyr at du får vite hvem som har søkt på deg i skattelistene, skriver skatteetaten på sine hjemmesider.

Stor nedgang

NTB meldte i fjor om en nedgang på 88 prosent i antall søk. Fra 7,5 millioner til litt over en million søk.

– Vi tror det henger sammen med at flere vegrer seg mot å søke i listene av ren nysgjerrighet når søket ikke er anonymt, sa presseansvarlig Anne Kirkhusmo i Skatteetaten til NTB.

Kun 500 søk

Skatteetaten opplyser på sine nettsider at antall søk er begrenset til 500 søk per måned:

– Du kan se på likningsopplysninger for til inntil 500 personer per måned.

Skattelistene for inntektsåret 2014 kan leses her når de legges ut.